KLASA: P-566/23

URBROJ: 711-02-01/04-2024-02

Zagreb, 26. siječnja 2024.

**STIPE VOJKOVIĆ**

**Predmet: očitovanje na zahtjev Stipe Vojkovića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 27. prosinca 2024. zaprimilo zahtjev za očitovanje koji je podnio Stipe Vojković.

U podnesenom zahtjevu podnositelj navodi da je zaposlen u trgovačkom društvu u vlasništvu grada te da traži očitovanje u pogledu direktora istog trgovačkog društva.

Podnositelj postavlja upit može li direktor tvrtke u stopostotnom vlasništvu jedinice lokalne samouprave primiti naknadu (bezgotovinske uplate prema osiguravajućem društvu) na osnovu dopunskog osiguranja, ako su takve police ugovorene prije donošenja Zakona o sprječavanju sukoba interesa (“Narodne novine“, broj 143/21., dalje ZSSI), a uplaćuju se za sve radnike trgovačkog društva dugi niz godina.

Nadalje podnositelj traži očitovanje smije li navedeni direktor primiti godišnju jednokratnu nagradu za radne rezultate rada temeljem odluke nadzornog odbora trgovačkog društva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 38. sjednici održanoj 26. siječnja 2024., podnositelju daje očitovanje, kako slijedi.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave obveznici ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, te se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, obveznici iz članka 3. stavka 1. i 2. ZSSI-a, ne mogu uz plaću za obnašanje navedene javne dužnosti primati uplate u dopunsko zdravstveno osiguranje i nagradu za radne rezultate, jer bi se radilo o zabranjenim dodatnim naknadama, odnosno takvoj vrsti primitaka koja nije vezana uz stvarne troškove obnašanja javne dužnosti.

Međutim, iako sukladno Dopuni smjernice o zabrani primitka dodatne naknade Broj: 711-I-518-R-34/22-02-17 od 12. travnja 2022. obveznici nemaju pravo na podmirenje police dopunskog zdravstvenog osiguranja, Povjerenstvo uvažava okolnost da su police osiguranja novih obveznika zaključene prije njihova stupanja na dužnost, odnosno prije nego što su postali obveznici ZSSI-a.

Iz navedenog bi razloga raskid ugovora o dopunskom zdravstvenom osiguranju mogao imati štetne posljedice za ugovaratelja osiguranja, slijedom čega bi obveznik mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI-a na snagu.

PREDSJEDNICA POVJERENSTVA

Aleksandra Jozić-Ileković, dipl. iur

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana